Pereslawl-Zalesski

Pereslawl-Zalesski (Russies: Переславль-Залесский), is 'n stad in Jaroslawl-oblast, Rusland. Oorspronklik (tot die 15de eeu) is die plek Perejaslawl genoem. Die stad is geleë aan die oewer van die Plesjtsjejewo-meer by die monding van die Troebezj-rivier.

 Geskiedenis 
Pereslawl-Zalesski is in 1152 deur Prins Joeri Dolgoroeki as die hoofstad van Zalesje gestig. Die stad is vernoem na die stad Pereslawl in die huidige Oekraïne. In 1175 het die stad die middelpunt van die Pereslawl-Zalesski-prinsdom geword en in 1302 is die gebied deur die Grootvorstedom Moskou geannekseer. Pereslawl-Zalesski is tussen die middel van die 13de eeu en die vroeë 15de eeu verskeie kere deur die Goue Horde geplunder. Die stad is ook tydens die Poolse inval in 1611 verower en geplunder. Tydens die bewind van tsaar Pieter die Grote is die groot Russiese vloot op die Plesjtsjejewo-meer gebou.

 Geografie 
Pereslawl-Zalesski is in die suide van Jaroslawl-oblast geleë, naby die grens met die Moskou-oblast, 140 km (87 myl) noordoos van Moskou en 123 km (76 myl) suidwes van Jaroslawl.

 Besienswaardighede en argitektuur 
Die dorp is deel van die Goue Ring van Rusland. Monumente van kerkargitektuur sluit ses argitektuurkomplekse, kloosters en nege kerke in. Opvallende historiese geboue is:

 Verlosser-katedraal (1152–1157)
 Kerk van Metropolitaan Pieter (1585)
 Trojitski Danilof-klooster (16de-18de eeue)
 Nikitski-klooster (16de-19de eeue)
 Fjodorofski-klooster (16de-19de eeue)
 Goritski-klooster (17de-18de eeue)

 Eksterne skakels 


 Klankgids tot Pereslavl-Zalessky tourismpereslavl.ru
 Gids tot Pereslavl
 Gids tot die Goue Ring van Rusland 
 Gids tot Pereslawl-Zalesski 

Kategorie:AS1-bronne in Russies (ru)
Kategorie:AS1 met skrip van Russies (ru)
Kategorie:Artikels met bronne in Russies (ru)
Kategorie:Nedersettings in Rusland